אושיית רשת

אושיית רשת או משפיען הוא כינוי לאדם שצבר עוקבים רבים ופופולריות ברשתות החברתיות המקוונות או באתרים ייעודיים שלו, ויש לו השפעה ברשת האינטרנט אך גם מחוץ לה, בחברה ובקהילה בה הוא פועל.

 זהות דיגיטלית ואותנטיות 
מחקרים מצביעים על כך שמשפיעני רשת בונים את זהותם הדיגיטלית באמצעות הצגת תכנים אישיים לצד תכנים מסחריים, במטרה ליצור תחושת קרבה ואותנטיות בקרב עוקביהם. תחושת האותנטיות נתפסת כגורם מרכזי בבניית אמון בין המשפיען לקהל, ומשפיעה על נכונות העוקבים לאמץ המלצות צרכניות. 

עם זאת, חוקרים מצביעים על קיומו של מתח בין הצגת זהות אישית לבין פעילות שיווקית, במיוחד כאשר מדובר בפרסום סמוי או בשיתופי פעולה מסחריים. מתח זה עלול לפגוע באמינות הנתפסת של המשפיען ולהשפיע על תפיסת זהותם בעיני העוקבים, בעיקר בקרב קהלים צעירים.  

 אושיות רשת, פוליטיקה והשפעתם על השיח הציבורי 
אושיות רשת הפכו לשחקנים מרכזיים בעיצוב השיח הציבורי והפוליטי בעידן הדיגיטלי. בניגוד לדמויות ציבוריות הפועלות במסגרת מוסדות תקשורתיים או מפלגתיים, משפיענים נהנים מחשיפה נרחבת, מעורבות גבוהה ולעיתים אף מהשפעה ישירה על דעת הקהל ועל תהליכים פוליטיים. השפעה זו באה לידי ביטוי בקידום רעיונות פוליטיים, הבעת עמדות בסוגיות ציבוריות, ולעיתים גם בהובלת קמפיינים מחאתיים או אזרחיים באמצעות פלטפורמות דיגיטליות.

אושיות רשת המזוהות כבעלות זיקה פוליטית ניצבות בעמדה ייחודית בזירה הדיגיטלית. השילוב בין קרבה ואותנטיות כלפי הקהל לבין אג'נדה פוליטית מאפשר להן להשפיע על האופן שבו מידע מופץ, נתפס ומתווך. בכך הן עשויות לאתגר מוסדות מסורתיים כגון עיתונות ממוסדת או מפלגות פוליטיות.Riedl, M., Lukito, J., & Woolley, S. C. (2024). Political Influencers on Social Media: An Introduction.

משפיענים פוליטיים כמו יוסף חדאד ואלון-לי גרין מהווים דוגמה לאושיות המביעות עמדות ברורות ולעיתים מזוהות ישירות עם מפלגות. בכך, הם ממלאים תפקיד פעיל בעיצוב דעת הקהל וביצירת מסגרות פרשנות ציבוריות.Stocking, G., Van Kessel, P., & Barthel, M. (2024). “News Influencers on Instagram.” Pew Research Center, pp. 53–59.

במקביל להתפתחות זו התגבש גם שיח ביקורתי בנוגע לפעילותם של משפיענים פוליטיים, תוך הדגשת סוגיות אתיות של שקיפות, אחריות ציבורית, הפצת מידע שגוי וטשטוש הגבולות בין מסרים פוליטיים למסחריים.

 השפעה ברשת 
לפני עידן הרשתות החברתית היו נפוצים הבלוגים. בלוגרים ובלוגריות שכתבו על נושאים מגוונים כפוליטיקה, אופנה, מוזיקה ואפילו על חייהם האישיים, זכו לפופולריות לא מעטה. התופעה צברה תאוצה עם התפתחות הפופולריות של הרשתות החברתיות כמו פייסבוק, טוויטר, אינסטגרם, טיקטוק ועוד. אושיות רשת הן בעלות השפעה רבה בכל העולם, לעיתים הפופולריות הרבה היא כתוצאה מפרסום מוקדם של האושיה כעיתונאי, זמר או דוגמנית, אך יש והפופולריות נצברה משנינות ומקוריות ברשת בלבד. יש מוזיקאים שצברו את תחילת פרסומם כתוצאה מוויראליות ברשת דוגמת ג'סטין ביבר. יש גם "דוגמניות אינסטגרם" שעיקר פרסומן הוא מתמונות שהן מעלות לאינסטגרם, לעיתים הצלחתן לא פחותה מהדוגמניות המסורתיות, לדוגמה, נטע אלחמיסטר. לעיתים כוכבי הרשת מפרסמים מותגים מסוימים תמורת תשלום, כפרסום סמוי. בארצות הברית נציבות הסחר הפדרלית מחייבת אושיות רשת לסמן פוסטים ממומנים.

 מסחור 
ממוזער|260x260 פיקסלים|יוטיוברים בכנס וידקון 2014
מאחר שלעוקבים יש אמון במשפיענים, עולה הסבירות שעוקבים יושפעו גם בתחום הצרכנות. זאת, בנוסף לחשיפה לקהל רחב, מוביל חברות מסחריות לתגמל משפיענים על מנת שימליצו על מוצריהן.

 מאפייני משפיעני רשת 
משפיעני רשת הופיעו בראשית המאה ה-21 עם הופעת הרשתות החברתיות כשחקני שיווק מרכזיים, המסוגלים לעצב את התנהגות הצרכנים. יכולת ההשפעה השיווקית שלהם נובעת מכך שציבור הצרכנים תופס אותם כאמינים, אותנטיים ועממיים. מחקרים מצביעים על כך שמשפיענים הם מערוצי השיווק האפקטיביים ביותר. ניתן להבחין בין משפיענים המתמחים בתחום מוצרים ספציפיים (מנהיגי דעה) לבין משפיענים שממליצים על מוצרים במגוון רחב של תחומים (market mavens). בטוויטר למשפיענים מהסוג האחרון יש יותר עוקבים ממשתמשים רגילים, הם מפרסמים יותר פוסטים מקוריים משלהם, אך אינם משתפים תכנים של אחרים יותר ממשתמשים רגילים. הבנת מיקומם הייחודי של משפיענים באקוסיסטם של המדיה החברתית הופכת חיונית עבור משווקים שמטרתם למקסם את האפקטיביות של הקמפיינים שלהם.
ממוזער|דני בולר. משפיען בחינוך והוראה המוכר בשם Ask Dani
בישראל, יוצרים עצמאיים שפרסמו סרטונים מקוריים שהפיקו, כגון אודי כגן וגיתית פישר, זכו לתפוצה גדולה באמצעות הרשתות החברתיות, צברו מוניטין וקהל מעריצים, וחלקם סללו כך את דרכם אל השורה הראשונה של עולם התרבות המקומי.

יש גם משפיעני רשת שהם יוצרי תוכן עצמאיים שעושים שימוש ברשת החברתית לצורכי חינוך והוראה. כך למשל המורה המשפיען הישראלי דני בולר, שמפרסם בטיקטוק תכנים בנושאים כמו אבולוציה, דת ומדע, גאולוגיה, פוליטיקה ישראלית ועוד.

ראו גם
 תופעת אינטרנט
 יוטיובר
 לכידת קהל
 סטרימר (שדרן)

 לקריאה נוספת 
Ido Rosen. Independent Content Creators Online: Transmedia, Crossovers, and Millennial Culture in Israel. Palgrave Macmillan, 2025.

קישורים חיצוניים

 אושיות רשת, באתר "מזבלה"
 The new fame: Internet celebrity, באתר CNN 
 רשימת כל המשפיענים לפי תחומים, באתר Fluence.co.il






הערות שוליים

קטגוריה:תופעות אינטרנט
קטגוריה:תרבות אינטרנט